เวิลด์แบงก์ประเมินศก.ไทยปีนี้โต 3.1%
ธนาคารโลกประเมินเศรษฐกิจไทยปีนี้โต 3.1% จาก 2.5% จากการขยายตัวของภาคท่องเที่ยว การกระตุ้นของภาครัฐ และการบริโภคภาคเอกชน ส่วนปีหน้าคงไว้ที่ 3.1% ระบุยังไทยยังมีความเสี่ยงจาก 2 ปัจจัยสำคัญ
5 ต.ค. 2559

ธนาคารโลกประเมินเศรษฐกิจไทยปีนี้โต 3.1% จาก 2.5% จากการขยายตัวของภาคท่องเที่ยว การกระตุ้นของภาครัฐ และการบริโภคภาคเอกชน ส่วนปีหน้าคงไว้ที่ 3.1% ระบุยังไทยยังมีความเสี่ยงจาก 2 ปัจจัยสำคัญ
นายเกียรติพงศ์ อริยปรัชญา นักเศรษฐศาสตร์อาวุโส ธนาคารโลก (เวิลด์แบงก์) ประจำสำนักงานประเทศไทย เปิดเผยรายงานของธเวิลด์แบงก์ที่คาดการณ์เศรษฐกิจของประเทศกำลังพัฒนาในภูมิภาคเอเชียตะวันออก และไทย ว่า อัตราการขยายตัวของเศรษฐกิจไทย (จีดีพี) ปีนี้น่าจะปรับดีขึ้นเป็น 3.1% จากเดิมที่เคยคาดไว้ว่าจะโต 2.5% ส่วนจีดีพีปีหน้าน่าจะโตได้ต่อเนื่องที่ระดับ 3.1% เช่นเดิม
“ปัจจัยหลักๆที่ทำให้เราปรับคาดการณ์จีดีพีไทยขึ้นในรอบนี้ เพราะภาคการท่องเที่ยวของไทยขยายตัวได้ดี โดยเฉพาะนักท่องเที่ยวจากจีนที่เพิ่มขึ้น อย่างไรก็ดีในครึ่งปีหลังจำนวนนักท่องเที่ยวอาจจะลดลงบ้าง นอกจากนี้การบริโภคภาคเอกชนยังน่าจะมีส่วนช่วยในการขยายตัวทางเศรษฐกิจต่อไป เช่นเดียวกับการใช้จ่ายและการลงทุนภาครัฐที่ยังเป็นปัจจัยสำคัญในการขยายตัวของเศรษฐกิจเช่นกัน ส่วนการส่งออกปีนี้น่าจะยังหดตัวเพิ่ม จากเดิมที่เคยคาดไว้ที่ 0%” นายเกียรติพงศ์กล่าว
นายเกียรติพงศ์ กล่าวว่า อย่างไรก็ดีเศรษฐกิจไทยยังมีความเสี่ยงที่จะมากระทบการเติบโต จากเศรษฐกิจจีนที่มีการปรับตัวมาเติบโตจากภายในประเทศจากเดิมที่โตจากการส่งออก ทำให้ปีนี้จีนน่าจะเตบโตช้าลงมาอยู่ที่ 6.7% และ 6.5% ปีหน้า ซึ่งจะมีส่วนการค้าและการไหลเข้ามาลงทุนในไทยชะลอไปบ้าง เพราะไทยมีการส่งออกไปจีนถึง 12% ของยอดการส่งออกทั้งหมด และสัดส่วนเงินลงทุนจากจีนมาไทยมีถึง 8% ของเงินไหลเข้าจากการลงทุนโดยตรงจากต่างประเทศ (เอฟดีไอ)
และปัจจัยเสี่ยงอีกเรื่องที่ต้องติดตาม คือ เสถียรภาพการเมือง หากประชาชนไม่พอใจกับการเดินหน้าปฏิรูปทางเมืองหรือมีการเลื่อนการปฎิรูปออกไป จนทำให้เกิดความไม่แน่นอนทางการเมืองก็อาจทำให้การใช้จ่ายภาครัฐถูกเลื่อนออกไปด้วย ซึ่งจะส่งผลต่อความเชื่อมั่นของผู้บริโภคและนักลงทุน